અમને અમારું ચૂંટણી પ્રતીક બદલાવવામાં કોઇ વાંધો નથી. એકચ્યુઅલી અમે લોકો બહુ લાંબા સમયથી અમારું ચૂંટણી પ્રતીક બદલાવવાનું વિચારીએ જ છીએ. છેલ્લા કેટલાક વર્ષોથી એવું થઇ ગયું છે કે લોકો પંજાનું પ્રતીક જોઇને જ ભડકી જાય છે અને ગમે તેને મત આપશું પરંતુ પંજાને તો નહીં જ એવું નક્કી કરી બેસે છે. એટલે કમસેકમ અમને પંજાના કારણે જે મત કપાય છે એ તો મળતા થશે. બાકી ચૂંટણી પ્રતીક તરીકે તો અમે ખાવાપીવાની કોઇપણ ચીજ અપનાવી શકીએ છીએ. અમારો 70 વર્ષનો ઇતિહાસ કહે છે કે અમે રાઇના દાણાથી માંડીને ઘઉંની કન્ટેનર સુધીનું કશું છોડ્યું નથી. અમને કોઇપણ દાળ, કોઇપણ શાક, કોઇપણ ફરસાણ ચૂંટણી પ્રતીક તરીકે ચાલશે. એમ તો અમારા રાહુલ બાબા ક્યારેક બટાટાની વાર્તા કરે છે તો ક્યારેક શિકંજીને પણ ચર્ચામાં લઇ આવે છે. પરંતુ, ચૂંટણી પ્રતીક તરીકે એ બેમાંથી એક પણ ચાલે તેમ નથી. આપણે ત્યાં પબ્લિકનો ભરોસો નહીં. ગમે ત્યારે સભામાં સડેલા બટેટા ફેંકે તો અમારે ક્યાં જવું ? શિકંજીમાં પણ જોખમ લેવાય તેમ નથી કારણ કે ભળતું સળતું પ્રવાહી આવી જાય તો લેવાના દેવા થઇ પડે તેમ છે. હાલના તબક્કે અમે ચૂંટણી પંચને દરખાસ્ત કરશું કે અમારું ચૂંટણી પ્રતીક સાદું પાણી રાખે. પાણી કોઇપણ પાત્રમાં ગોઠવાઇ શકે એમ અમે યુપીમાં સપા-બસપા, કર્ણાટકમાં જેડીએસ, બિહારમાં આરજેડી એમ કોઇપણ પક્ષ સાથે ગોઠવાઇ જઇ શકીએ છીએ. દરેક રાજ્યમાં પાણીની અછત છે અને કોંગ્રેસ પણ મતોની તરસી છે એટલે એ રીતે પણ કોંગ્રેસ સાથે પાણીને જોડી શકાશે. બીજું તો કાંઇ નહીં પણ અમારી સભાઓમાં પબ્લિક આવે કે ના આવે પરંતુ કમસેકમ મંચ પર બેઠેલા નેતાઓ પર પાણીનો છંટકાવ કરીને તેમને સતત જાગતા તો રાખી શકશું.